Diari Oficial de la Generalitat Valenciana


Sumari del DOGV 4935, del 31-01-2005 (2005/642)

ACORD de 21 de desembre de 2004, del Consell de la Sindicatura de Comptes de la Generalitat Valenciana, pel qual es convoca concurs oposició per a cobrir quatre places d'auxiliar administratiu o administrativa, grup C, sector administració general.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4935

Data del DOGV
:   31-01-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/642


Data del document
:   21-12-2004

Organisme emissor
:   Sindicatura de Comptes

Tipus de document
:   Acord

Descriptors 

:   * administració regional
    * concurs administratiu
    * professió administrativa

ACORD de 21 de desembre de 2004, del Consell de la Sindicatura de Comptes de la Generalitat Valenciana, pel qual es convoca concurs oposició per a cobrir quatre places d'auxiliar administratiu o administrativa, grup C, sector administració general. [2005/Q642]
  
De conformitat amb el que estableix l'oferta pública d'ocupació per a l'any 2004, aprovada pel Consell de la Sindicatura de Comptes de la Generalitat Valenciana, amb data 29 d'octubre de 2004 (Butlletí Oficial de les Corts Valencianes núm. 70, de data 10 de novembre de 2004, i Diari Oficial de la Generalitat Valenciana núm. 4.878, de data 8 de novembre de 2004), amb la delegació prèvia acordada per la Mesa de les Corts Valencianes, de data 5 d'octubre de 2004, i a fi d'atendre les necessitats de personal de la Sindicatura de Comptes de la Generalitat Valenciana, en l'exercici de la competència atribuïda per l'article 17.c de la Llei de la Generalitat Valenciana 6/1985, d'11 de maig, el Consell de la Sindicatura de Comptes acorda convocar el present concurs oposició, que es regirà per les següents bases de la convocatòria:
  
Primera. Objecte de la convocatòria i normes generals
  
1.1 La present convocatòria té per objecte la selecció de personal, mitjançant el sistema de concurs oposició per a cobrir quatre places d'auxiliar administratiu o administrativa, del grup C, sector administració general.
  
1.2 De total de places convocades, es destinaran al torn d'accés lliure dues places i se'n reservaran dues més per al torn d'accés de promoció interna.
  
1.3 Els o les aspirants sols podran concórrer a un dels torns, i les places que queden sense cobrir, de les reservades al torn de promoció interna en aquesta convocatòria, s'acumularan a les places destinades al torn d'accés lliure.
  
1.4 La convocatòria es regirà pel que disposen aquestes bases i per al que no s'hi preveu, s'aplicarà la normativa que considera la disposició addicional de la Llei 6/1985, d'11 de maig, de Sindicatura de Comptes.
  
1.5 Als efectes del que disposa l'article 59.5.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es considerarà efectuada l'oportuna notificació a les persones interessades mitjançant la publicació als taulers d'anuncis o butlletins oficials que s'estableixen en aquesta convocatòria.
  
1.6 El personal que obtinga plaça en aquesta convocatòria no podrà compatibilitzar-la amb l'ocupació d'un segon lloc de treball, càrrec o activitat en el sector públic, ni tampoc amb activitats de caràcter privat, tret dels supòsits d'excepció que estableixen les disposicions vigents en matèria d'incompatibilitats.
  
Segona. Condicions dels aspirants
  
2.1 Condicions generals:
  
Per a ser admés a les proves selectives caldrà reunir els requisits següents:
  
a) Ser espanyol o nacional d'un estat membre de la Unió Europea o nacional del Regne de Noruega o de la República d'Islàndia. També hi podran participar el cònjuge, descendents i descendents del cònjuge dels espanyols o espanyoles i dels nacionals de països membres de la Unió Europea, de Noruega o d'Islàndia, sempre que no estiguen separats o separades de dret, menors de 21 anys o majors d'aquesta edat que visquen al seu càrrec. Igualment s'estendrà a les persones incloses en l'àmbit dels tractats internacionals celebrats per la Unió Europea i ratificats per Espanya, en els quals siga aplicable la lliure circulació de treballadors o treballadores.
  
b) Tenir complits 18 anys i no haver arribat a l'edat de jubilació.
  
c) Estar en possessió del títol de batxiller o equivalent, o tenir complides les condicions per obtenir-lo abans de l'acabament del termini de presentació de sol·licituds, o bé tenir aprovades abans de la dita data les proves d'accés a la universitat per a majors de 25 anys. En el cas de titulacions obtingudes en l'estranger, caldrà posseir la documentació que n'acredite l'homologació.
  
d) Posseir la capacitat física i psíquica necessària per a realitzar les funcions dels llocs oferits.
  
e) No trobar-se inhabilitat penalment per a l'exercici de les funcions públiques.
  
f) No haver sigut separat mitjançant expedient disciplinari de qualsevol administració o ocupació pública.
  
2.2 Condicions específiques per a ser admés o admesa al torn de promoció interna.
  
Per a ser admés o admesa al torn de promoció interna, a més de les condicions generals, s'exigirà ser funcionari o funcionària de carrera de la Sindicatura de Comptes de la Generalitat Valenciana del grup D, amb almenys dos anys de serveis efectius en el dit grup, d'acord amb el que preveu l'article 22.1, paràgraf primer, de la Llei 30/1984, de 2 d'agost, de Mesures per a la Reforma de la Funció Pública.
  
En aquest torn, el requisit de titulació previst amb caràcter general en la base 2.1.c d'aquesta convocatòria no serà exigible en el cas que els o les aspirants tinguen una antiguitat de 10 anys en el grup D, o de cinc anys i superen un curs específic de formació al qual s'accedirà amb criteris objectius. Aquest curs tindrà el contingut i la duració que determine el Consell de la Sindicatura de Comptes i es realitzarà abans que es publique la relació a què fa referència la base 11 d'aquesta convocatòria.
  
2.3 Les condicions per a ser admés o admesa a les proves hauran de reunir-se en el moment de l'acabament del termini de presentació de sol·licituds i mantenir-se durant tot el procés selectiu, fins al moment de la presa de possessió.
  
Tercera. Adaptacions per a realitzar les proves
  
3.1 Pel que fa als o les aspirants amb minusvàlues, el tribunal resoldrà sobre l'aplicació de les mesures d'adaptació sol·licitades aconseguint, si ho estima procedent, els dictàmens tècnics necessaris. A tal efecte, les persones interessades hauran de formular la petició corresponent en la sol·licitud de participació en el present procediment selectiu. Podran sol·licitar les mesures d'adaptació que necessiten, d'acord amb la següent classificació: 1) Eliminació de barreres arquitectòniques i taula adaptada a la cadira de rodes. 2) Ampliació del temps de duració de l'exercici. Hauran d'adjuntar un certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita. 3) Augment de grandària dels caràcters de l'examen per dificultat de visió. 4) Necessitat d'intèrpret per sordesa. 5) Sistema braille d'escriptura per ser invident. 6) D'altres, especificant quines.
  
3.2 Si en el desenvolupament de les proves el tribunal tingués dubtes raonables respecte la compatibilitat funcional d'un aspirant, podrà demanar el corresponent dictamen de la Comissió Mixta de Discapacitats, i en aquest cas l'aspirant podrà participar condicionalment en el procés selectiu, quedant en suspens la resolució definitiva sobre l'admissió o exclusió de les proves fins a la recepció del dictamen.
  
Quarta. Sol·licituds
  
Qui desitge prendre part en aquestes proves selectives haurà de formalitzar la sol·licitud ajustada al model que figura en l'annex IV.
  
Cinquena. Drets d'examen
  
Els drets d'examen seran de 13,48 euros i s'ingressaran en la Caja de Ahorros del Mediterráneo, al compte (CCC) número 2090 0340 23 5651279632, del qual és titular la Sindicatura de Comptes. El pagament de la taxa s'acreditarà mitjançant el justificant corresponent.
  
La falta de justificació de l'abonament dels drets d'examen determinarà l'exclusió de l'aspirant.
  
Les persones amb discapacitat igual o superior al 33%, estan exemptes del pagament de drets d'examen. Aquests o aquestes aspirants hauran de presentar el certificat de la Conselleria de Benestar Social o òrgans competents d'altres administracions públiques que acredite la seua discapacitat igual o superior al 33%.
  
Únicament pertocarà tornar les taxes pels drets d'examen en els supòsits i els procediments que considera l'article 9.4 de la Llei 12/1997, de Taxes de la Generalitat Valenciana.
  
Sisena. Presentació de sol·licituds
  
6.1 Les sol·licituds estaran adreçades al síndic major de la Sindicatura de Comptes de la Generalitat Valenciana, i presentades en el Registre d'aquesta institució, que estarà obert al públic de les 09.00 a les 14.00 hores i té la seua seu en el número 4, del carrer Sant Vicent, 46093 València, o la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 20 dies hàbils, comptadors a partir del següent a l'última publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana.
  
6.2 Els o les aspirants de nacionalitat espanyola adjuntaran a la sol·licitud una fotocòpia del document nacional d'identitat.
  
Els o les aspirants que no tinguen la nacionalitat espanyola adjuntaran a la sol·licitud, segons s'escaiga, els documents següents:
  
Els estrangers que residisquen a Espanya, fotocòpia compulsada del corresponent document d'identitat o passaport i de la targeta de resident comunitari o comunitària o de familiar resident comunitari o comunitària en vigor, i, si és el cas, de la targeta temporal de resident comunitari o comunitària o de treballador o treballadora comunitari fronterer en vigor.
  
Els o les aspirants que siguen nacionals de la Unió Europea, de Noruega o Islàndia que no residisquen a Espanya, bé per residir a l'estranger o per trobar-se a Espanya en règim d'estada, hauran de presentar fotocòpia compulsada del document d'identitat o passaport.
  
Els familiars dels aspirants anteriors hauran de presentar fotocòpia compulsada del passaport, del visat i, si cal, del resguard d'haver sol·licitat la corresponent targeta o del resguard d'haver sol·licitat l'exempció del visat i la corresponent targeta. Si no s'han sol·licitat aquests documents hauran de presentar els documents expedits per les autoritats competents que acrediten el vincle de parentesc i una declaració jurada o promesa de l'espanyol o nacional de la Unió Europea, de Noruega o d'Islàndia amb qui estan vinculats, que no es troba separat de dret del seu cònjuge i, si escau, del fet que l'aspirant viu a expenses seues o està al seu càrrec.
  
6.3 En la sol·licitud es farà constar el torn a què opta l'aspirant (lliure o de promoció interna), i es manifestarà de manera clara i expressa el compliment dels requisits establits en la base 2 d'aquesta convocatòria.
  
6.4 Així mateix, s'adjuntarà a la sol·licitud un currículum que consistirà en una relació dels mèrits que s'al·leguen per a la fase de concurs i que es realitzarà seguint l'ordre previst en el barem que figura en l'annex III d'aquesta convocatòria. No es presentaran els documents acreditatius dels mèrits fins el moment assenyalat en la base 10.2.
  
6.5 La presentació d'una sol·licitud per a participar en aquesta convocatòria comporta l'acceptació d'aquestes bases.
  
6.6 Els o les aspirants que no tinguen la nacionalitat espanyola i, d'acord amb la base 7.7, estiguen exempts de la prova de castellà, hauran de presentar juntament amb la sol·licitud, una fotocòpia compulsada del diploma superior d'espanyol com a llengua estrangera establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del certificat d'aptitud en espanyol per a estrangers expedit per les escoles oficials d'idiomes o fotocòpia d'una titulació acadèmica espanyola expedida per l'òrgan oficial competent en el territori espanyol.
  
Setena. Admissió d'aspirants
  
7.1 Els o les aspirants queden vinculats a les dades que hagen fet constar en les seues sol·licituds, i solament podran demanar-ne modificació per mitjà d'un escrit motivat, dins del termini establit en la base 6.1 per a la presentació de sol·licituds.
  
7.2 Acabat el termini de presentació de sol·licituds, després de la verificació del pagament dels drets d'examen, l'òrgan convocant o per delegació seua, el síndic major, dictarà una resolució que es publicarà en el Butlletí Oficial de les Corts Valencianes i en el Diari Oficial de la Generalitat Valenciana, que contindrà la relació provisional d'admesos i exclosos a la realització de les proves, per a cada torn.
  
7.3 En el cas d'error o exclusió, els o les aspirants podran esmenar els defectes en què hagen incorregut en la seua sol·licitud o realitzar les al·legacions que consideren convenients en el termini de 10 dies hàbils comptadors a partir del següent al de la publicació de la relació provisional d'admesos o admeses i exclosos o excloses, d'acord amb el que estableix l'article 71 de la Llei de Règim Jurídic de les Administracions Públiques i del Procediment Administratiu Comú.
  
7.4 En qualsevol cas, a fi d'evitar errors i, en el supòsit de produir-se'n, possibilitar-ne l'esmena en temps i forma, els o les aspirants comprovaran no sols que no figuren en la relació provisional d'exclosos, sinó que, a més a més, els seus noms i dades consten correctament en les pertinents relacions d'admesos o admeses.
  
7.5 Transcorregut el termini anterior, vistes les al·legacions i esmenats els defectes, si fóra el cas, l'òrgan convocant o, per delegació seua, el síndic major, dictarà una resolució que contindrà la llista definitiva d'aspirants admesos o admeses i exclosos o excloses a la realització de les proves per a cada torn, que es publicarà en el Butlletí Oficial de les Corts Valencianes i en el Diari Oficial de la Generalitat Valenciana.
  
7.6 En la resolució en què es farà pública la llista definitiva d'admesos o admeses a la realització de les proves s'establirà, almenys amb 15 dies d'antelació, la data, el lloc de celebració i l'hora del començament del primer exercici, així com l'ordre de crida dels o les aspirants, que s'iniciarà en la lletra B, d'acord amb el resultat del sorteig celebrat el dia 24 de març de 2004 (DOGV núm. 4.729, de 8 d'abril de 2004).
  
7.7 Prova de coneixement del castellà per als o les aspirants que no tinguen la nacionalitat espanyola.
  
Prèviament a la realització de les proves de la fase d'oposició, els o les aspirants que no tinguen la nacionalitat espanyola i del seu origen no es desprenga el coneixement de castellà, hauran de acreditar el seu coneixement mitjançant la realització d'una prova on es comprovarà si tenen un nivell adequat de comprensió i expressió oral i escrita en aquesta llengua.
  
El contingut d'aquesta prova s'ajustarà al que disposa el Reial Decret 826/1988, de 20 de juliol (BOE de 29.07.1988), pel qual s'estableixen diplomes acreditatius del coneixement de l'espanyol com a llengua estrangera.
  
La prova es qualificarà d'apte o apta o no apte o no apta, i caldrà obtenir la valoració d'apte per a passar a realitzar els exercicis de la fase d'oposició.
  
El lloc i la data de realització d'aquesta prova es donarà a conéixer a les persones interessades en la mateixa resolució en què es faça pública la llista definitiva d'admesos o admeses i exclosos o excloses.
  
Queden eximits o eximides de realitzar aquesta prova aquells que estiguen en possessió del diploma superior d'espanyol com a llengua estrangera establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del certificat d'aptitud en espanyol per a estrangers expedit per les escoles oficials d'idiomes o acrediten estar en possessió d'una titulació acadèmica espanyola expedida per l'òrgan oficial competent en el territori espanyol.
  
Huitena. Proves selectives
  
8.1 El procediment de selecció dels o les aspirants serà el de concurs oposició, que constarà d'una fase d'oposició de caràcter eliminatori, i d'una fase de concurs, de caràcter obligatori. El desenvolupament de les proves selectives es realitzarà de manera simultània per als torns lliure i de promoció interna.
  
8.2 Desenvolupament de la fase d'oposició.
  
La fase d'oposició constarà de dos exercicis obligatoris i eliminatoris.
  
8.2.1 Primer exercici. Serà de caràcter teòric i consistirà a contestar per escrit, durant un temps, que determinarà el tribunal, mínim de 60 minuts i màxim de 80 minuts, un qüestionari de 60 preguntes, tipus test, amb quatre respostes alternatives, de les quals només una serà la correcta, sobre els temes del programa que figura en l'annex I.
  
8.2.2 Segon exercici. Serà de caràcter teoricopràctic i constarà de dues parts:
  
La primera part consistirà a contestar per escrit, durant un temps que determinarà el tribunal, mínim de 30 minuts i màxim de 40 minuts, un qüestionari de 30 preguntes, tipus test, amb quatre respostes alternatives, de les quals només una serà la correcta, sobre els temes (com a usuari) del programa que figura en l'annex II.
  
La segona part consistirà en la realització d'una prova pràctica d'ordinador dividida en dues activitats: 1) Utilitzar el programa de processador de textos (Word) per a crear un document d'acord amb un full model facilitat pel tribunal, durant un temps màxim de 30 minuts. 2) Crear un full de càlcul amb el programa Excel, segons la proposta del tribunal, usant les funcions elementals i els formats de presentació de dades, durant un temps màxim de 30 minuts.
  
8.3 Qualificació dels exercicis.
  
Pel que fa al primer exercici i a la part primera del segon, el tribunal adoptarà les mesures necessàries per garantir que en la seu correcció no es conega la identitat dels o les aspirants. Quant a la segona part del segon exercici, es prendran aquestes mesures sempre que les característiques de la prova ho permeten.
  
Cada un dels exercicis es qualificarà amb un màxim de 30 punts i caldrà obtenir-ne un mínim de 15 per a superar-lo i passar al següent exercici o a la fase de qualificació final de la fase d'oposició.
  
Les dues parts del segon exercici es qualificaran de la manera següent:
  
a) La primera part es puntuarà fins a un màxim de 10 punts, i caldrà un mínim de 5 punts per a superar-la.
  
b) La segona part es puntuarà fins a un màxim de 20 punts i caldrà un mínim de 10 punts per a superar-la.
  
c) La puntuació final de l'exercici vindrà determinada per la suma de les puntuacions obtingudes en cada una de les parts de què consta. Per a superar el segon exercici, caldrà aconseguir la puntuació mínima exigida per a cada una de les parts, i que de la suma de les puntuacions obtingudes en les dues parts resulte una puntuació total mínima de 15 punts.
  
Respecte al primer exercici i la part primera del segon exercici, cal assenyalar que el nivell de coneixements mínims exigits per aconseguir 15 i 5 punts, respectivament, serà fixat pel tribunal amb caràcter previ a la seua realització. Les contestacions errònies es valoraran negativament amb una penalització equivalent a un terç del valor de cada contestació correcta, i les contestacions en blanc no puntuaran. La fórmula de correcció serà:
  
Respostes correctes netes = nombre d'encerts - (nombre d'errors/3).
  
Una vegada establides les respostes correctes netes es convertiran en puntuacions finals mitjançant una distribució proporcional, en funció del nombre de respostes correctes netes que segons el que haja acordat el tribunal, té caràcter de mínim.
  
8.4 Qualificació final de la fase d'oposició.
  
La qualificació de la fase d'oposició vindrà determinada per la suma aritmètica de les puntuacions corresponents als dos exercicis. Tot seguit es configurarà una llista per a cada torn, ordenada per puntuació de major a menor, que contindrà tots els o les aspirants que hagen superat els exercici de la fase d'oposició, d'acord amb els criteris establits en les bases d'aquesta convocatòria.
  
8.5 Fase de concurs.
  
Sols podran participar en la fase de concurs els aspirants que hagen superat la fase d'oposició.
  
Els mèrits al·legats pels participants, hauran d'haver sigut obtinguts o computats fins a la data d'acabament del termini de presentació d'instàncies.
  
La puntuació màxima en la fase de concurs serà de 40 punts, que es distribuiran d'acord amb el barem que figura en l'annex III.
  
8.6 Puntuació final del concurs-oposició.
  
La qualificació del concurs-oposició vindrà determinada per la suma de puntuacions obtingudes en les fases de concurs i oposició.
  
A continuació es configurarà per a cada un dels torns una llista ordenada per puntuació de major a menor que s'interromprà quan el nombre d'inclosos coincidisca amb el nombre de llocs convocats, incrementats en el cas del torn lliure, d'acord amb el que preveu la base 1.3. Aquesta constituirà la llista definitiva d'aprovats.
  
Els casos d'empat que es produïsquen es resoldran de la manera següent: s'atendrà en primer lloc a la major puntuació obtinguda en la fase d'oposició i, si persistís l'empat es dirimirà per la major puntuació obtinguda en els distints apartats del barem del concurs, pel mateix ordre en què figuren relacionats. En el cas de continuar l'empat, s'atendrà la major puntuació obtinguda en el segon exercici. Si encara es mantingués l'empat, el resoldrà per l'ordre alfabètic del primer cognom dels o les aspirants empatats, que s'iniciarà per la lletra B, d'acord amb el resultat del sorteig celebrat el dia 24 de març de 2004.
  
Novena. Desenvolupament de les proves selectives
  
9.1 El primer exercici es realitzarà en el lloc, la data i l'hora que s'establisca en la resolució per la qual s'aprove i publique en el Butlletí Oficial de les Corts Valencianes i en el Diari Oficial de la Generalitat Valenciana, la llista definitiva d'admesos o admeses a la realització de les proves. En qualsevol cas, el primer exercici no s'iniciarà abans dels tres mesos des de l'última publicació de la convocatòria. Des de la publicació de les notes de cada exercici, fins el començament del següent, haurà de transcórrer un termini mínim de 48 hores i un màxim de 20 dies.
  
9.2 Els o les aspirants seran convocats per a cada exercici o prova en crida única.
  
Els o les aspirants hauran de complir en tot moment les instruccions dels membres del tribunal o del personal ajudant o assessor durant la celebració dels exercicis, per al seu adequat desenvolupament. Qualsevol alteració en el normal desenvolupament dels exercicis per part d'un o una aspirant, quedarà reflectida en l'acta corresponent, i el dit o dita aspirant podrà continuar el desenvolupament de l'exercici amb caràcter condicional fins que el tribunal resolga l'incident.
  
Abans de l'inici de cada exercici, i sempre que s'estime convenient mentre es desenvolupe, els membres del tribunal, els seus ajudants o assessors comprovaran la identitat dels o les aspirants mitjançant la presentació del document d'identitat o passaport, sense que siguen vàlides les fotocòpies compulsades dels dits documents.
  
Els o les aspirants perdran el seu dret si es personen al lloc de la celebració quan ja s'hi hagen iniciat els exercicis o perquè no hi assistisquen, encara que siga per causes justificades.
  
D'acord amb el Reial Decret 192/1988, de 4 de març, durant la realització dels exercicis no es permet fumar en el lloc de la seua celebració.
  
Els o les aspirants podran utilitzar en el desenrotllament de les proves selectives qualsevol de les llengües oficials de la Comunitat Valenciana.
  
9.3 Començades les proves, l'anunci de la celebració de cada una de les dues parts del segon exercici el tribunal el farà públic al local en què s'haja celebrat l'anterior exercici o una part, i en la seu de la Sindicatura de Comptes de la Generalitat Valenciana, amb una antelació mínima de 48 hores.
  
No seran convocats per a realitzar la segona part del segon exercici, aquells o aquelles aspirants que no hagen obtingut la puntuació mínima exigida per a superar la primera. A tal efecte, el tribunal farà públiques les notes de la primera part en el mateix temps i lloc en què convoque per a la realització de la segona part.
  
Deu. Publicitat de les llistes
  
10.1 En acabar cada un dels exercicis de la fase d'oposició, el tribunal publicarà al lloc d'examen i a la seu de la Sindicatura de Comptes de la Generalitat Valenciana, la relació d'aspirants que han superat l'exercici, tot expressant-hi el nom, els cognoms i la puntuació obtinguda. S'entendrà que han superat la fase de oposició únicament aquells o aquelles aspirants que hagen obtingut la puntuació mínima exigida per a superar cada un dels exercicis, segons el que disposa la base 8.3.
  
10.2 Una vegada finalitzada la fase d'oposició, el tribunal per mitjà d'un anunci, publicarà a la seu de la Sindicatura de Comptes de la Generalitat Valenciana, per a cada torn, la llista amb qualificació final de la fase d'oposició a què fa referència la base 8.4, que constituirà la llista dels aspirants que han superat la fase d'oposició, per ordre de puntuació, i que han de passar a la fase concurs.
  
Als o les aspirants inclosos en la citada llista se'ls concedirà un termini de 10 dies hàbils perquè presenten tots aquells documents acreditatius dels mèrits prevists en l'annex III, que havien sigut relacionats en el currículum presentat juntament amb la sol·licitud de participació en el concurs oposició, d'acord amb el que preveu la base 6.4. Si els mèrits que es van al·legar ja consten en el registre de personal de la Sindicatura de Comptes, només caldrà citar-los en el currículum, sense aportar els documents corresponents. Tan sols es valoraran els mèrits al·legats en el currículum.
  
10.3 Una vegada baremats els mèrits, el tribunal exposarà a la seu de la Sindicatura de Comptes de la Generalitat Valenciana, per a cada torn, la llista d'aspirants amb la puntuació obtinguda en la fase de concurs, desglossada en els distints apartats del barem, i es concedirà un termini de 10 dies hàbils perquè es formulen les reclamacions i esmenes que estimen pertinents respecte la baremació.
  
10.4 Resoltes les possibles al·legacions i esmenes, el tribunal per mitjà d'un anunci, publicarà a la seu de la Sindicatura de Comptes de la Generalitat Valenciana, per a cada torn, la relació definitiva on figuraran els o les aspirants aprovats per ordre de puntuació total, d'acord amb el que preveu la base 8.6.
  
En cap cas el tribunal podrà declarar que han aprovat el procés selectiu un nombre superior al de llocs convocats, tenint en compte per al torn lliure el que preveu la base 1.3 de la present convocatòria.
  
Onze. Relació definitiva i presentació dels documents
  
11.1 El tribunal de selecció elevarà al Consell de la Sindicatura de Comptes per a cada torn, la relació definitiva on figuraran els o les aspirants aprovats per ordre de puntuació total, a fi que l'aprove i la publique en el Butlletí Oficial de les Corts Valencianes i en el Diari Oficial de la Generalitat Valenciana, perquè en el termini de 20 dies hàbils comptadors des del següent al de la publicació aporten davant la Secretaria General de la Sindicatura de Comptes, els documents següents:
  
11.1.1 Fotocòpia compulsada del document nacional d'identitat o certificació de naixement expedida pel registre civil corresponent, o document equivalent per als nacionals dels altres estats a què fa referència la base 6.2.
  
11.1.2 Fotocòpia compulsada del títol acadèmic exigible segons el que estableix la base 2.1.c de la present convocatòria o certificació acadèmica que acredite haver realitzat tots els estudis per a obtenir el títol. En el cas de titulacions obtingudes en l'estranger, fotocòpia compulsada de la credencial que acredite l'homologació que corresponga.
  
11.1.3 Declaració de no haver sigut separat mitjançant expedient disciplinari de qualsevol administració o ocupació pública, així com no trobar-se inhabilitat penalment per a l'exercici de les funcions públiques.
  
Per als o les aspirants que no tinguen la nacionalitat espanyola, la dita declaració es referirà a no estar sotmesos a sanció disciplinària o condemna penal que impidisca en el seu cas l'accés a la funció pública.
  
11.1.4 Certificat mèdic acreditatiu de posseir la capacitat física i psíquica necessària per realitzar les funcions dels llocs oferits.
  
11.1.5 Els o les qui superen les proves selectives, acreditaran els seus coneixements de valencià presentant un dels documents prevists en l'article 16.1 del Decret 33/1999, de 9 de març, del Govern Valencià.
  
Si no poden acreditar aquests coneixements, segons el que estableix l'article 53 de la Llei de la Funció Pública Valenciana, hauran d'assistir als cursos específics que es convoquen a l'efecte. Aquells que no els superen seguiran obligats a realitzar els cursos successius que organitze l'administració per a l'adquisició del coneixement de valencià exigible, segons l'article 16 del Decret 33/1999, de 9 de març.
  
11.2 Els o les aspirants seleccionats que dins del termini indicat i llevat de casos de força major, no hagen presentat la documentació acreditativa o se'n deduïsca que no té algun dels requisits exigits, no podran ser nomenats personal funcionari de carrera de la Sindicatura de Comptes, sense perjudici de la responsabilitat en què podrien haver incorregut per falsedat en les seues sol·licituds de participació. El lloc no ocupat per l'aspirant que no haja presentat la documentació quedarà vacant.
  
Dotze. Nomenament i adscripció del funcionari
  
12.1 Transcorregut el termini de presentació de la documentació, el Consell de la Sindicatura de Comptes dictarà un acord que es publicarà en el Butlletí Oficial de les Corts Valencianes i en el Diari Oficial de la Generalitat Valenciana, on nomenarà els nous funcionaris o funcionàries de carrera de la Sindicatura de Comptes.
  
12.2 L'adscripció dels funcionaris o funcionàries que superen les proves selectives als llocs de treball vacants d'auxiliars administratius o administratives afectats per la convocatòria, que són els números 5, 72, 79 i 80 de la relació de llocs de treball de la Sindicatura de Comptes, s'efectuarà atenent l'elecció que realitzen, per ordre de qualificació, els opositors o opositores que ingressen en el torn de promoció interna i, seguidament, els o les que ingressen pel torn lliure.
  
Tretze. Tribunal de selecció
  
13.1 El tribunal de selecció de la present convocatòria estarà compost per cinc membres, i es designarà el mateix nombre de suplents, i tindrà la composició següent: president o presidenta, secretari o secretària i tres vocals, dels quals un serà proposat per les organitzacions sindicals de conformitat amb la Llei 9/1987, de 12 de juny. A més, podrà assistir a les sessions del tribunal, amb veu però sense vot, un representant del Consell de Personal.
  
13.2 La relació nominal dels membres del tribunal es publicarà, bé amb anterioritat a la resolució que aprove la llista definitiva d'admesos o admeses i exclosos o excloses, o bé incloent-la en aquesta última resolució.
  
13.3 Per a la realització de les proves, el tribunal podrà designar els col·laboradors o col·laboradores, ajudants i assessors o assessores especialistes que estime oportuns.
  
13.4 Els membres del tribunal, així com els assessors o assessores, haurien d'abstenir-se i podran ser recusats o recusades per les persones interessats quan concorreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Així mateix, hauran d'abstenir-se aquells o aquelles que havien realitzat tasques de preparació d'aspirants en els cinc anys anteriors a la publicació d'aquesta convocatòria.
  
13.5 S'entendrà que està vàlidament constituït el tribunal quan assistisquen la majoria dels seus membres, entre els quals hauran de figurar en qualsevol cas el president o presidenta i el secretari o secretària o els seus respectius suplents. El president o presidenta tindrà el vot de qualitat en el cas d'empat. El funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats.
  
13.6 Corresponen al tribunal les funcions relatives a la determinació concreta del contingut dels exercicis i a la qualificació dels o les aspirants, tant en la fase de concurs com de l'oposició, així com, en general, adoptar mesures necessàries per al correcte desenvolupament de les proves selectives, per a la qual cosa disposarà de la facultat d'interpretació de les presents bases.
  
13.7 El tribunal, als efectes de gratificacions i indemnitzacions, es regirà pel que disposa el decret 24/1997, d'11 de febrer, del Consell de la Generalitat Valenciana i l'Ordre de 23 de juliol de 1998 (DOGV de 15.09.1998) de desplegament, així com per la normativa que puga publicar-se actualitzant l'anterior.
  
13.8 A efecte de comunicacions i qualsevol altra incidència, el tribunal tindrà la seua seu a la Sindicatura de Comptes de la Generalitat Valenciana, carrer de Sant Vicent, número 4, 46281 València.
  
Catorze. Borsa de treball
  
Els o les aspirants que no obtinguen plaça i hagen superat l'exercici o els exercicis que es determinen de la fase d'oposició, podran integrar-se en una borsa de treball que podrà ser utilitzada per a cobrir temporalment les vacants que es produïsquen en places d'auxiliar administratiu o administrativa, d'acord amb les normes que el Consell de la Sindicatura de Comptes aprove a l'efecte.
  
Quinze. Recursos
  
15.1 La present convocatòria, les seues bases i tots aquells actes administratius que siguen dictats en el seu desenvolupament, llevat de les actuacions del tribunal, podran ser impugnats per les persones interessades interposant un recurs contenciosoadministratiu en el termini de dos mesos comptadors des del dia següent al de la seua publicació davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb els articles 10.1.c i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant això, podrà interposar-se potestativament recurs de reposició davant del mateix òrgan que va dictar l'acte que es recorre, en el termini d'un mes comptador des del dia següent al de la seua publicació o qualsevol altre recurs que s'estime procedent.
  
15.2 Contra els actes del tribunal es podrà interposar recurs d'alçada davant del Consell de la Sindicatura de Comptes, en el termini d'un mes a partir del dia següent al de la seua notificació o publicació, d'acord amb l'article 114 de la Llei de Règim Jurídic de les Administracions Públiques i del Procediment Administratiu Comú.
  
València, 21 de desembre de 2004.- El síndic major: Rafael Vicente Queralt.
  
ANNEX I
  
Programa del primer exercici
  
1. La Constitució espanyola de 1978, estructura i contingut, drets i deures fonamentals, la seua garantia i suspensió. La corona. El defensor del poble. La reforma de la Constitució.
  
2. Les Corts Generals. Les cambres: composició, atribucions i funcionament. Elaboració de les lleis. Institucions que en depenen. Els tractats internacionals en la Constitució espanyola.
  
3. El Govern i l'administració. Relacions entre el Govern i les Corts Generals en la Constitució espanyola.
  
4. L'Estatut d'Autonomia de la Comunitat Valenciana: característiques generals. Reforma de l'estatut.
  
5. El Govern Valencià: composició, estructura i funcions. El president de la Generalitat, elecció i funcions.
  
6. Les Corts Valencianes. Composició i funcions. Els grups parlamentaris.
  
7. La presidència i els òrgans de govern de les Corts Valencianes. El president: elecció i funcions. La Junta de Portaveus. La Diputació Permanent.
  
8. Les comissions parlamentàries: concepte, composició i classes. La mesa de la comissió: elecció, composició i funcions.
  
9. Institucions de la Comunitat Valenciana. El Consell Valencià de Cultura. El Síndic de Greuges. El Tribunal Superior de Justícia de la Comunitat Valenciana. El Comité Econòmic i Social. L'Acadèmia Valenciana de la Llengua. El Consell Jurídic Consultiu.
  
10. El Tribunal de Comptes: competències i funcions. La funció fiscalitzadora del tribunal. L'enjudiciament comptable. La responsabilitat comptable.
  
11. Els òrgans de control extern de les comunitats autònomes. Relació amb el Tribunal de Comptes.
  
12. La Sindicatura de Comptes de la Generalitat Valenciana. Regulació vigent. Antecedents històrics, competències i àmbit d'aplicació. Referència específica a les entitats locals.
  
13. Organització de la Sindicatura de Comptes. Aspectes funcionals de la Sindicatura de Comptes: funció fiscalitzadora, funció assessora i funció jurisdiccional. Examen i censura del Compte General. Tramitació parlamentària.
  
14. Informes realitzats per la Sindicatura de Comptes. Estructura i contingut dels informes de fiscalització. Procés d'elaboració. Objectius i abast de la fiscalització. Memòria anual d'actuacions de la Sindicatura de Comptes.
  
15. Reglament de Règim Interior de la Sindicatura de Comptes. Organització i estructura interna. El personal al servei de la Sindicatura de Comptes.
  
16. L'auditoria pública: concepte. Auditoria interna i externa. Tipus d'auditoria.
  
17. Principis i normes d'auditoria del sector públic. Antecedents, abast i àmbit d'aplicació. Principis i normes relatius a l'informe de fiscalització.
  
18. L'acte administratiu: concepte, classes i elements. La invalidesa dels actes administratius, nul·litat i anul·labilitat. La revisió dels actes administratius.
  
19. El procediment administratiu: disposicions generals i normes reguladores dels distints procediments. Classes d'interessats en el procediment. Drets dels administrats.
  
20. La iniciació del procediment. Ordenació. Instrucció i acabament del procediment.
  
21. L'obligació de resoldre. Contingut de la resolució expressa. L'acabament convencional. La falta de resolució expressa. El desistiment i la renúncia. La caducitat.
  
22. El pressupost de la Generalitat Valenciana: característiques i estructura. Crèdits pressupostaris. Modificacions dels crèdits inicials. Despeses plurianuals.
  
23. Anul·lacions de romanents. Incorporacions de crèdits. Crèdits extraordinaris i suplements de crèdit. Acomptes de tresoreria. Crèdits ampliables. Transferències de crèdit. Ingressos que generen crèdit.
  
24. El Text Refós de la Llei de la Funció Pública Valenciana: àmbit d'aplicació. Adquisició i pèrdua de la condició de funcionari. Situacions administratives. Accés, promoció, millora d'ocupació i carrera administrativa. Provisió de llocs de treball.
  
25. El Text Refós de la Llei de Contractes de les Administracions Públiques: àmbit i principis generals. L'adjudicació dels contractes: la seua tramitació, procediments i formes d'adjudicació.
  
ANNEX II
  
Programa del segon exercici
  
1. Conceptes bàsics d'informàtica. Maquinari i programari. Història i evolució dels sistemes informàtics (generacions).
  
2. Sistemes físics més utilitzats: unitat de control i unitat aritmeticològica; memòria, perifèrics d'entrada i eixida.
  
3. Processador de textos: Word 2000. Elements de pantalla, format de paràgraf i text, funcions d'edició, disseny de pàgina i taules.
  
4. Fulls de càlcul (Excel). Concepte. Fórmules i funcions bàsiques.
  
5. Concepte de correu electrònic. Els seus avantatges. Parts d'un missatge. La direcció de correu electrònic. Oulook Express. Crear un missatge nou, recollir correu, contestar missatges, transmissió de fitxers i esborrar missatges. Tipus de carpetes.
  
6. Característiques i utilitats d'Internet com a usuari. Les diferents barres de Microsoft Internet Explorer.
  
ANNEX III
  
Barem de la fase de concurs
  
En la fase de concurs a què es refereix la base 8.6 de la present convocatòria, la valoració dels mèrits s'efectuarà d'acord amb el barem següent:
  
A) Experiència professional. Aquest concepte es valorarà fins a un màxim de 23 punts, d'acord amb els criteris següents:
  
1. Per cada mes complet de servei en actiu en òrgans de control extern de les administracions públiques, ocupant funcions d'auxiliar administratiu: 0,25 punts.
  
2. Per cada mes complet de servei en actiu en òrgans de control extern de les administracions públiques realitzant funcions distintes o llocs de treball diferents als indicats en el subapartat anterior: 0,15 punts.
  
3. Per cada mes complet de servei en actiu en qualsevol administració pública, fent funcions d'auxiliar administratiu: 0,12 punts.
  
4. Per cada mes complet de servei en actiu en qualsevol administració pública fent funcions o ocupant llocs de treball no inclosos en el subapartat anterior: 0,08 punts.
  
5. Per cada mes complet de servei en actiu en el sector privat, en funcions d'auxiliar administratiu: 0,08 punts.
  
B) Formació. Aquest concepte es valorarà, fins a un màxim de 17 punts, d'acord amb els criteris següents:
  
1. Titulació acadèmica: màxim 4 punts.
  
Per cada titulació acadèmica de nivell igual o superior a l'exigit per a pertànyer al grup C, exclosa la que hi haja servit: 2 punts. A tal efecte es puntuarà el nivell més alt de titulació acreditada, entenent que s'hi inclouen aquelles altres titulacions necessàries per a obtenir-la. Quan la titulació igual o superior a l'exigida, d'acord amb el que es preveu en l'escala anterior, estiga directament vinculada amb l'economia, la comptabilitat, l'administració o el dret, s'adjudicaran uns altres dos punts addicionals.
  
2. Cursos de formació i perfeccionament: màxim 7 punts.
  
Es valoraran els cursos de formació i perfeccionament que estiguen relacionats amb les funcions pròpies de les places convocades segons la relació de llocs de treball de la Sindicatura de Comptes de la Generalitat Valenciana, segons l'escala següent:
  
De 90 o més hores: 4,00 punts
  
De 60 o més hores: 3,00 punts
  
De 40 o més hores: 2,00 punts
  
De 25 o més hores: 1,20 punt
  
De 15 o més hores: 0,60 punts
  
Sols es valoraran per aquest concepte els cursos que hagen sigut convocats, organitzats o homologats pels òrgans de control extern, universitats, fundacions universitàries, instituts o escoles oficials, les comissions de formació dels òrgans de control extern de les administracions públiques o qualsevol altre centre o organismes públic de formació. No s'adjudicarà cap puntuació per activitats de naturalesa diferent dels cursos, com ara seminaris, jornades, aplecs, taules redones, debats o anàlegs.
  
En cap cas es puntuaran en aquest subapartat ni en l'anterior de titulació acadèmica, els cursos de valencià i d'idiomes, ni els cursos pertanyents a una carrera universitària, cursos de doctorat i els de diferents instituts de les universitats, quan formen part del pla d'estudis del centre, ni dels cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
  
3. Valencià: màxim 4 punts.
  
El coneixement del valencià es valorarà, prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord a l'escala següent:
  
Coneixement oral: 0,75 punts
  
Grau elemental: 1,50 punt
  
Grau mitjà: 2,50 punts
  
Grau superior: 4,00 punts
  
La valoració del coneixement de valencià s'efectuarà puntuant exclusivament el nivell més alt obtingut.
  
4. Idiomes comunitaris: màxim 2 punts.
  
Es valorarà el coneixement de llengües oficials de la Unió Europea, a raó de 0,50 punts per cicle formatiu complet. El dit coneixement s'acreditarà documentalment mitjançant certificats expedits per les universitats o escoles oficials d'idiomes.
  
ANNEX IV
  
Model d'instància
  
Cognoms:
  
Nom:
  
Data de naixement:
  
Nacionalitat:
  
Document d'identitat o passaport número:
  
Domicili:
  
Població:
  
Codi postal:
  
Telèfon:
  
Vist l'acord del Consell de la Sindicatura de Comptes de la Generalitat Valenciana, pel qual es convoca concurs oposició per a cobrir quatre places d'auxiliar administratiu, grup C, sector d'administració general, les bases de la qual accepte en la seua integritat, al mateix temps que declare expressament reunir els requisits establits en la base segona, els quals acreditaré documentalment d'acord amb la base onzena,
  
SOL·LICITE que se'm tinga per presentat al concurs oposició, torn (indiqueu si es tracta del torn lliure o el de promoció interna, tenint en compte que sols podrà optar-ne a un).
  
Al mateix temps sol·licite que per raó de discapacitat s'apliquen en l'execució dels exercicis les següents mesures d'adaptació (incloeu aquest paràgraf quan pertoque i assenyaleu amb una X les mesures sol·licitades):
  
1) Eliminació de barreres arquitectòniques i taula adaptada a la cadira de rodes.
  
2) Ampliació del temps de duració de l'exercici. Haureu d'adjuntar un certificat expedit per l'òrgan oficial competent, que especifique el diagnòstic i el temps (nombre de minuts) d'ampliació que sol·liciteu.
  
3) Augment de grandària dels caràcters de l'examen, per dificultat de visió.
  
4) Necessitat d'intèrpret a causa de la sordesa.
  
5) Sistema braille d'escriptura per invident.
  
6) D'altres, especificant quines:
  
Documents que presente:
  
- Fotocòpia del document nacional d'identitat, si es tracta d'espanyols.
  
- Els aspirants que no tinguen la nacionalitat espanyola hauran de presentar la documentació prevista en la base 6.2.
  
- Així mateix, els aspirants que no tinguen la nacionalitat espanyola adjuntaran, si escau, la documentació acreditativa que estan exempts de realitzar la prova de castellà. En un altre cas, hauran de realitzar aquesta prova, d'acord amb el que preveu la base 7.7.
  
- Còpia del resguard acreditatiu del pagament dels drets d'examen establits en la base 5 o, si cal, el certificat acreditatiu de posseir discapacitat igual o superior al 33%. L'ingrés de 13,48 euros es realitzarà en la Caja de Ahorros del Mediterráneo, (CCC) 2090 0340 23 4125464709, del qual és titular la Sindicatura de Comptes.
  
- Si és el cas, certificat expedit per l'òrgan oficial competent, que especifique el diagnòstic i el temps (nombre de minuts) d'ampliació que se sol·licita per raó de discapacitat.
  
- Currículum que comprenga els mèrits que s'al·leguen per a la fase de concurs. No es presentaran els documents acreditatius dels mèrits fins el moment assenyalat en la base 10.2 de la convocatòria.
  
València, ... d ... de 200 ...
  
(Signatura de la persona interessada)
  
SÍNDIC MAJOR DE LA SINDICATURA DE COMPTES DE LA GENERALITAT VALENCIANA. Carrer de Sant Vicent, 4. 46047 València
  
ANNEX V
  
Presentació de documentació acreditativa dels mèrits computables en la fase de concurs, segons la relació al·legada en el currículum presentat juntament amb la sol·licitud de participació en el concurs oposició
  
(Nom i cognoms) ..., document d'identitat o passaport número ..., en relació amb el concurs oposició convocat per a cobrir quatre places d'auxiliar administratiu, grup C, sector administració general, al qual concórrec pel torn ..., i havent superat tots els exercicis eliminatoris de la fase d'oposició, us tramet adjunta la documentació acreditativa dels mèrits i l'experiència al·legats en el currículum que vaig presentar al seu dia juntament amb la sol·licitud de participació en el procediment selectiu, a l'efecte de baremar la fase de concurs, d'acord amb el que estableix la base 10.2 de la convocatòria.
  
València, ... d ... de 200 ...
  
(Signatura de la persona interessada)